R. Kaliňák, poslanec: (2004-03-17):
Národná rada Slovenskej republiky svojím uznesením č. 740 z 23. januára 2004 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 46/1993 Z. z. o Slovenskej informačnej službe v znení neskorších predpisov a o zmene a doplnení niektorých zákonov na prerokovanie týmto výborom: ústavnoprávnemu výboru, Výboru Národnej rady Slovenskej republiky pre vzdelanie, vedu, šport, mládež, kultúru a médiá, Osobitnému kontrolnému výboru Národnej rady Slovenskej republiky na kontrolu činnosti Slovenskej informačnej služby, Osobitnému kontrolnému výboru Národnej rady Slovenskej republiky na kontrolu činnosti Vojenského spravodajstva a Výboru Národnej rady Slovenskej republiky pre obranu a bezpečnosť ako výboru gestorskému. Výbory prerokovali predmetný návrh zákona v lehote určenej uznesením Národnej rady Slovenskej republiky a poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona, tak ako sa hovorí v § 75 zákona o rokovacom poriadku. Ústavnoprávny výbor Národnej rady Slovenskej republiky neprijal uznesenie k predmetnému vládnemu návrhu zákona, nakoľko nezískal podporu potrebnej nadpolovičnej väčšiny prítomných poslancov. Z celkového počtu 11 poslancov bolo prítomných 7 a za návrh hlasoval 1 poslanec, nikto nehlasoval proti a zdržalo sa 6 poslancov. Iné návrhy v ústavnoprávnom výbore neboli podané. Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby nesúhlasil s návrhom zákona a odporučil Národnej rade Slovenskej republiky nepokračovať v rokovaní o tomto návrhu skupiny poslancov. Osobitný kontrolný výbor Národnej rady Slovenskej republiky na kontrolu činnosti Vojenského spravodajstva neprijal platné uznesenie, nakoľko z celkového počtu členov výboru 13 bolo prítomných 5 a podľa § 52 ods. 2 rokovacieho poriadku nebol výbor uznášaniaschopný. Ostatné výbory súhlasili s predmetným návrhom zákona a odporučili Národnej rade Slovenskej republiky návrh zákona schváliť s jedinou pripomienkou, ktorá je zároveň jediným bodom v spoločnej správe, o ktorom budeme hlasovať a ktorý spočíva v posunutí dňa účinnosti vzhľadom na termín prerokúvania z 1. apríla 2004 na 1. mája 2004. S odporúčaním, samozrejme, gestorského výboru, aby uvedený bod schválil. Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady o Slovenskej informačnej službe vyjadrených v ich uzneseniach uvedených pod bodom, ktorý som vám už čítal, tejto správy a v stanoviskách poslancov vyjadrených v rozprave k tomuto návrhu zákona odporúča Národnej rade predmetný návrh skupiny poslancov schváliť v znení schválených pozmeňujúcich a doplňujúcich návrhov prednesených v rozprave. Odporúča Národnej rade teda predmetný návrh schváliť. Spoločná správa výborov Národnej rady Slovenskej republiky  k návrhu skupiny poslancov Národnej rady na vydanie zákona bola schválená uznesením Výboru Národnej rady Slovenskej republiky pre obranu a bezpečnosť č. 216 na svojej 30. schôdzi. Poprosím vás, pán predsedajúci, otvorte rozpravu k tomuto návrhu zákona. Ďakujem.